Jammerbugt Kommune vil gøre mosens herligheder mere synlige med et stort formidlingsprojekt.

Nordjylland har to store moser. Lille Vildmose i Østhimmerland og Store Vildmose i Vendsyssel. Mens Lille Vildsmose er kendt for kongeørne og flot natur, er Store Vildmose nok mest kendt for Vildmosekartoflen og Pindstrup mosebrug, der laver spagnum. - Men der er så mange andre historier at fortælle og herligheder at vise frem, siger projektleder fra Jammerbugt Kommune, Marianne Fisker. Der er først og fremmest højmosen, et stykke uberørt natur. Der er trædesten lagt ud i år 250. Der er centralgården og 19 tilhørende staldgårde, hvor man i 1935 isolerede kvæg mod den dødelige kvægtuberkulose. I løbet af foråret bliver der opsat skilte og informationstavler, så det bliver nemmere for besøgende at orientere sig og finde rundt. Og så bliver der lavet en film af naturfotograf Morten Hilmer, der i begyndelsen var noget skeptisk. - Min tanke, da jeg første gang var herude, var, at det ikke var noget særligt flot natur. Det er meget fladt og meget opdyrket. Men efterhånden opdager man jo små perler rundt omkring, fortæller Morten Hilmer.